
HOGYAN HAT A BIZALMI TŐKE NAPJAINK VEZETÉSI FOLYAMATAIRA?

Kulcsszavak: kölcsönösség; vezetőfejlesztés; bizalomtudatosság; információcsere; eredményesség
Dolgozatomban a bizalmi tőke hatásait vizsgálom napjaink vezetési folyamataiban. A választott téma érzékeny, aktuális és népszerű. Az egyre bővülő kutatások, könyvek, cikkek és előadások is bizonyítják, hogy a vezetői bizalom kulcsfontosságú a szervezetek hatékony működésében. A kutatás célja meghatározni milyen tényezők szükségesek a vezetői bizalom kialakulásához, hosszú távú fenntartásához és milyen eredményei lehetnek.
A tanulmány első nagy egysége a szakirodalmi áttekintés, amely során először a bizalom kerül meghatározásra és jellemzésre különböző aspektusok szerint. Továbbá tárgyalom a vezetés és bizalmat, kitérve a vezetői EQ és kommunikációra és bemutatom, hogyan tekinthetünk a vezetői bizalomra. 
A dolgozat másik fő része a primer kutatás, amely során az egyéni mélyinterjú módszerét alkalmaztam. Tíz cég különböző szintű vezetőjét kérdeztem meg.
A primer kutatás kérdései a következők:
· Miért fontos a bizalom kérdése a vezetőknek és a dolgozóknak?
· Mennyire nyitottak a vezetők?
· Mire vezethető vissza a kialakított bizalom?
· Mik határozzák meg leginkább a vezetői bizalmat?
· Milyen jelei lehetnek a vezetői bizalomnak?
· Mely vezetői tulajdonságok és kompetenciák segítik elő a bizalom kialakulását?
· Hogyan tudja a vezető megőrizni a kialakított bizalmat?
· Hogyan fejleszthető a vezetői bizalom?
· Mit tehetnek a vezetők saját bizalmuk növelése érdekében?
· Milyen ereményei lehetnek a bizalmi légkörnek?
· Miben járul hozzá a vezetői bizalom a vállalatok sikerességéhez?
Eredményeim szerint fontos, hogy a beosztottak azonosulni tudjanak a vezető értékrendjével és döntéseivel. A bizalmatlanságból származó többletidő redukálódása gyorsabb reagálást eredményez, amely növeli a versenyképességet és a hatékonyságot, amelyek támogatják a hosszú távú szervezeti célok elérését. Konklúzióm alapján a vezetői bizalmat leginkább a vezető kommunikációja határozza meg, javasolt, hogy nyílt, őszinte, időszerű, pontos és teljes legyen, törekedve annak asszertivitására és hatékonyságára. Esszenciális a vezető hitelessége és a beosztottakkal szembeni bánásmódja. A vezetői bizalom olyan kapcsolati tőke, amely a fenntartható versenyelőny és a munkavállalói megtartó erő potenciális forrása. További elemzési irányként javasolom a vezetői időmenedzsmentet és a generációs különbségek vizsgálatát.



